Rossiya mudofaa vazirligi Belgiyaga Hassajakka berilgan zarba haqida batafsil ma'lumot yetkazadi

Rossiya mudofaa vazirligi belgiyalik hamkasblariga Belgiya harbiy-havo kuchlariga qarashli ikkita F-16 qiruvchi samolyoti Suriyaning Hassajak shahriga zarbalar bergani haqida batafsil ma'lumotlarni topshiradi. 20 oktabrda "Interfaks" ma'lum qilganidek, bunday bayonotni Rossiya mudofaa vazirligi rasmiy vakili Igor Konashenkov bergan.
"Suriya osmonidagi operatsiya haqidagi batafsil ma'lumot harbiy va diplomatik kanallar orqali Belgiya tomoniga yetkaziladi", deb aytdi Konashenkov.
Konashenkovning aytishicha, ushbu samolyotlar 18 oktabrda Moskva vaqti bilan soat 01:34da Iordaniyadagi As-Saltiy aerodromidan havoga ko‘tarilgan va AQShning KS-135 yoqilg‘i quyuvchi samolyoti tomondan ikki marta yoqilg‘i bilan to‘ldirilgan. 
"Har bir uchuvchi qurilmaning uning turini aniqlashga imkon beruvchi bir nechta o‘ziga xos alomati bo‘ladi. Bu samolyotlar avvalroq Rossiya va Suriya radiolokatsion vositalarining aniqlash hududiga bir necha marotaba uchib kirgan", deb ta'kidlab o‘tdi Konashenkov.
Konashenkovning fikricha, Belgiya mudofaa vaziri Stiven Vandeput qirollik samolyotlari Hassajakka zarba bermaganini aytib, jahon hamjamiyatini ataylab yanglishtirmoqda. Rossiya vakilining aytishicha, Vandeputning qo‘l ostidagilar amerikalik hamkasblari bilan birga Belgiya Qirolligi rahbariyatini ham aldamoqda.
Rossiya mudofaa vazirligi 18 oktabrda Halab viloyatidagi Hassajak qishlog‘iga havo hujumi berilgani haqida ma'lumot kelib tushganini ma'lum qilgan. Hujum oqibatida ikkita uy vayron bo‘lgan, 6 kishi halok bo‘lgan, 4 kishi yaralangan. Rossiya harbiylari bu hududda zarba berilgan vaqtda na Rossiya harbiy samolyotlari, na Suriya harbiy samolyotlari bo‘lmaganini ta'kidlab o‘tishgan. Bu orada shu hududda Belgiya samolyotlari payqalgan.
Belgiya mudofaa vaziri bu ayblovlarni rad etgan. Moskva bunga javoban tarkibiga Belgiya kiruvchi xalqaro koalitsiyani muntazam ravishda tinch aholiga zarba berib kelishda aybladi.